Como tolos años nos que’l sol nun s’escuende nesti primer domingu d’agostu en An Oriant, les cais de la ciudá bretona arrodiáronse del calterísticu entusiasmu popular polo que significa Lorient y el desfile, en concretu, pa tolos que s’averen por esta villa esti día. L’ensame, ente la siella plegable o taburete sol brazu, axuntábase sobremanera na llarga recta na que France 3 (la televisión rexonal que retresmitía en diferíu’l desfile a partir de les 15,30 hores) asitiara toles sos cámares y estraordinariu esplegue enantes d’aportar al Port de Peche, onde dende l’añu pasáu fina’l desfile en llugar del Estadiu de Moustoir, onde agora entamen a desfilar les bandes enantes d’andar los dos kilómetros que separen los dos puntos de la villa.
#000003
Y ende, y en realidá en tol recorríu, esfrutose otru añu más d’un maraviyosu espectáculu de cuatro hores ensin interrupción, que combina dende les gaites del país homenaxáu anguaño, Irlanda, a los primos escoceses, los encaxes tallaos de los perguapos vistíos tradicionales bretones y l’exotismu d’asturianos y gallegos, los vecinos del sur.
#000004
Parte de la delegación asturiana salió nos primeros puestos de les 75 agrupaciones que componíen esti añu’l desfile. Abrió’l mesmu cola bandera ástur, el ganador del McCrimmon del añu pasáu, Jesús Fernández, y nel puestu 11 salía la Banda de Gaites Camín de Fierro que con una harmonía inusitada combinó pasacais en columnes magníficamente remanaes en pasos angostos y curves pronunciaes del percorríu ente l’Estadiu y el puertu pesqueru.
#000005
El Grupu de Baille Fitoria salió na metá del Desfile y tuvo que caminar pente’l sol del meudía, pero recibió los acaloraos aplausos d’un públicu, el bretón, qu’aprecia fondamente a la delegación asturiana, entá más nomada dende que Lisardo Lombardía entamar hai años a dirixir el Festival intercélticu más importante del mundu.
#000006